Broj: 711-I-443-P-316-18/19-06-8

Zagreb, 21. veljače 2019.g.

**Povjerenstvo za odlučivanje o sukobu interesa (u daljnjem tekstu: Povjerenstvo)** u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Damira Markuša, zamjenika gradonačelnika Grada Kutine,** pokrenutom Odlukom Povjerenstva broj: 711-I-114-P-316-18/19-04-8 od 8. siječnja 2019.g.,na 39. sjednici, održanoj 21. veljače 2019. g., donosi sljedeću

**ODLUKU**

1. **Istovremenim primanjem naknade za obnašanje dužnosti zamjenika gradonačelnika Grada Kutine i naknade za obavljanje javne dužnosti predsjednika Vijeća mjesnog odbora u razdoblju od 16. lipnja 2017.g. do 5. veljače 2019., dužnosnik Damir Markuš, zamjenik gradonačelnika Grada Kutine, počinio je povredu članka 12. ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Damiru Markušu izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 4.000,00 kn, koja će trajati 4 mjeseca te će se izvršiti u 4 jednaka uzastopna mjesečna obroka, svaki u pojedinačnom mjesečnom iznosu od 500,00 kn.**

**Obrazloženje**

Povjerenstvo je na 34. sjednici, održanoj 8. siječnja 2019.g. pokrenulo postupak za odlučivanje o sukobu interesa protiv dužnosnika Damira Markuša, zamjenika gradonačelnika Grada Kutine, zbog moguće povrede članka 12. ZSSI-a koja proizlazi iz istovremenog primanja naknade za obnašanje navedene dužnosti i naknade za obavljanje javne dužnosti predsjednika Vijeća mjesnog odbora.

Na odluku o pokretanju postupka dužnosnik Damir Markuš dostavio je pisano očitovanje u zakonom propisanom roku. U očitovanju dužnosnik u bitnome navodi da dužnost zamjenika gradonačelnika Grada Kutine obnaša kao volonter te je smatrao da volonterska naknada koju prima ne predstavlja plaću u smislu ZSSI-a. Sva svoja primanja, pa tako i obje navedene naknade, dužnosnik je prijavio u podnesenom izvješću o imovinskom stanju iz čega proizlazi da nije imao namjeru sakriti primanje istih niti je svjesno kršio odredbe ZSSI-a.

Dužnosnik je u privitku očitovanja dostavio izjavu kojom se odriče prava na primanje naknade za dužnost predsjednika Vijeća mjesnog odbora za vrijeme obnašanja dužnosti zamjenika gradonačelnika Grada Kutine. Uvidom u navedenu izjavu utvrđeno je da je ista zaprimljena u Gradu Kutini 5. veljače 2019.g.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu toga Zakona. Uvidom u Registar dužnosnika koji ustrojava i vodi Povjerenstvo, utvrđeno je da Damir Markuš dužnost zamjenika gradonačelnika Grada Kutine obnaša od 16. lipnja 2017.g. te je stoga povodom obnašanja navedene dužnosti obvezan postupati sukladno odredbama ZSSI-a.

Člankom 12. ZSSI-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano.

Člankom 4. stavkom 1. ZSSI-a propisano je da se plaćom dužnosnika u smislu toga Zakona smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 57. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15. i 123/17.) propisano je da se mjesni odbor osniva statutom jedinice lokalne samouprave kao oblik neposrednog sudjelovanja građana u odlučivanju o lokalnim poslovima od neposrednog i svakodnevnog utjecaja na život i rad građana. Mjesni odbor osniva se za jedno naselje, više međusobno povezanih manjih naselja ili za dio većeg naselja, odnosno grada koji u odnosu na ostale dijelove čini zasebnu razgraničenu cjelinu (dio naselja).

Člancima 59. i 60. istog Zakona propisano je da će se statutom općine, odnosno grada, u skladu sa zakonom, urediti postupak davanja inicijative i podnošenja prijedloga za osnivanje mjesnog odbora, djelokrug i ovlasti tijela mjesnog odbora, utvrđivanje programa rada mjesnog odbora, osnove pravila mjesnog odbora, način financiranja njihove djelatnosti, obavljanje administrativnih i drugih poslova za njihove potrebe te druga pitanja od važnosti za ostvarivanje njihovih prava i obveza utvrđenih zakonom, statutom i drugim općim aktom predstavničkog tijela. Statutom, odnosno drugim općim aktom općine ili grada uredit će se sva pitanja vezana uz izbore i obavljanje dužnosti članova vijeća mjesnog odbora. Statutom općine, odnosno grada može se mjesnom odboru povjeriti obavljanje pojedinih poslova iz samoupravnog djelokruga općine ili grada, koja su od neposrednog i svakodnevnog utjecaja na život i rad građana na području mjesnog odbora. Sredstva za obavljanje navedenih poslova osiguravaju se u proračunu općine, odnosno grada.

Člankom 61. navedenog Zakona propisano je da su tijela mjesnog odbora vijeće mjesnog odbora i predsjednik vijeća mjesnog odbora. Vijeće mjesnog odbora biraju građani s područja mjesnog odbora koji imaju biračko pravo. Za člana vijeća mjesnog odbora može biti biran građanin koji ima biračko pravo i prebivalište na području mjesnog odbora čije se vijeće bira. Članovi vijeća mjesnog odbora biraju se na neposrednim izborima, tajnim glasovanjem, razmjernim izbornim sustavom. Postupak izbora članova vijeća mjesnog odbora uređuje predstavničko tijelo općim aktom, odgovarajućom primjenom odredaba zakona kojim se uređuje izbor članova predstavničkih tijela jedinica lokalne samouprave. Mandat članova vijeća mjesnog odbora traje četiri godine.

Nadalje, na temelju članka 62. istog Zakona vijeće mjesnog odbora iz svoga sastava većinom glasova svih članova bira predsjednika vijeća na vrijeme od četiri godine. Predsjednik vijeća mjesnog odbora, u skladu sa statutom, predstavlja mjesni odbor i za svoj rad odgovara vijeću mjesnog odbora. Za obavljanje poslova iz članka 60. toga Zakona predsjednik vijeća mjesnog odbora odgovara općinskom načelniku, odnosno gradonačelniku.

Člankom 90.a stavkom 2. istog Zakona propisano je da općinski načelnik, gradonačelnik, župan i njihovi zamjenici koji dužnost obnašaju volonterski, imaju pravo na naknadu za rad.

Uvidom u Statut Grada Kutine („Službene novine Grada Kutine“ broj 6/09., 3/13., 4/13- pročišćeni tekst i 2/18.) utvrđeno je da je člankom 74. Statuta propisano da Gradsko vijeća može posebnom odlukom povjeriti mjesnom odboru obavljanje pojedinih poslova iz samoupravnog djelokruga Grada Kutine koji su od neposrednog i svakodnevnog interesa za život i rad građana na tom području. Člankom 76. Statuta propisano da se sredstva za obavljanje poslova povjerenih mjesnim odborima odnosno za rad mjesnih osiguravaju u gradskom proračunu te se iskazuju posebno za svaki mjesni odbor i to po namjenama na sredstva za rad vijeća mjesnog odbora i sredstva za obavljanje samoupravnog djelokruga Grada Kutine povjerena vijeću mjesnog odbora. Gradsko vijeće će posebnom odlukom utvrditi iznos naknade za troškove predsjednika i članova vijeća Mjesnog odbora.

Uvidom u izvješće o imovinskom stanju koje je dužnosnik Damir Markuš podnio 24. travnja 2018.g. povodom ispravka podataka, utvrđeno je da je u istom dužnosnik naveo da dužnost zamjenika gradonačelnika Grada Kutine obnaša kao volonter te za isto prima naknadu u iznosu 2.000,00 kn. Dužnosnik je također naveo da od 27. studenoga 2016.g. obnaša dužnost predsjednika Mjesnog odbora te da mu Grad Kutina na godišnjoj razini isplaćuje iznos od 1.800,00 od druge djelatnosti.

Na zahtjev Povjerenstva Grad Kutina dostavio je očitovanje u kojem se navodi da dužnosnik Damir Markuš od 16. lipnja 2017.g. volonterski obnaša dužnost zamjenika gradonačelnika Grada Kutine te ostvaruje naknadu za rad u iznosu od 2.000,00 kn neto. Na temelju Odluke o naknadi za rad zamjenika gradonačelnika Grada Kutine („Službene novine Grada Kutine“, broj 3/10.) dužnosniku Damiru Markušu u 2017.g. isplaćeno je ukupno 11.000,00 kn, a u 2018.g. 24.000,00 kn. Nadalje, temeljem Odluke o isplati naknade za rad predsjednicima Vijeća mjesnih odbora istima se isplaćuje mjesečna naknada u iznosu od 200,00 kn neto te je po tom osnovu dužnosniku Damiru Markušu u 2017.g. isplaćena naknada u ukupnom iznosu od 2.400,00 kn, a u 2018.g. ukupno mu je isplaćeno 2.200,00 kn.

S obzirom da Mjesni odbor predstavlja oblik neposrednog sudjelovanja građana u odlučivanju o lokalnim poslovima od neposrednog i svakodnevnog utjecaja na život i rad građana te da članove mjesnog odbora biraju građani na neposrednim izborima, kao i da Gradsko vijeće Grada Kutine može mjesnim odborima na području navedene jedinice lokalne samouprave povjeriti poslove iz samoupravnog djelokruga Grada Kutine, Povjerenstvo ističe da obavljanje dužnosti predsjednika i članova mjesnih odbora nedvojbeno predstavlja obavljanje javne dužnosti.

Povjerenstvo nadalje obrazlaže da se na temelju članka 4. stavka 1. ZSSI-a plaćom dužnosnika smatra svaki novčani primitak za obnašanje javne dužnosti, osim naknade putnih i drugih troškova te se stoga plaćom dužnosnika u smislu ZSSI-a smatra i naknada koju primaju dužnosnici koji dužnost obnašaju kao volonteri. Slijedom navedenoga, naknada koju dužnosnik Damir Markuš prima za volontersko obnašanje dužnosti gradonačelnika Grada Kutine također se smatra plaćom u smislu ZSSI-a.

Povjerenstvo utvrđuje da Zakonom o lokalnoj i područnoj (regionalnoj) samoupravi, kao ni nekim drugim Zakonom nije izričito propisano pravo na naknadu za predsjednika i članove vijeća mjesnih odbora, niti je izričito propisano da oni dužnosnici koji primaju naknadu za volontersko obnašanje dužnosti gradonačelnika ili zamjenika gradonačelnika imaju istovremeno pravo i na naknadu za obavljanje dužnosti predsjednika vijeća mjesnog odbora.

S obzirom da je člankom 12. ZSSI-a dužnosnicima zabranjeno istovremeno primanje plaće za dužnost koju obnašaju i primanje druge plaće ili naknade za obnašanje druge javne dužnosti, osim ako je zakonom drugačije propisano, dužnosnik Damir Markuš je istovremenim primanjem naknade za obnašanje dužnosti zamjenika gradonačelnika Grada Kutine i naknade za obnašanje dužnosti predsjednika vijeća mjesnog odbora na području Grada Kutine, počinio povredu članka 12. ZSSI-a, i to u razdoblju od 16. lipnja 2017.g. kada je stupio na dužnost zamjenika gradonačelnika Grada Kutine do 5. veljače 2019.g. kada je u Gradu Kutini zaprimljena izjava dužnosnika kojom se odriče prava na naknadu kao predsjednik vijeća mjesnog odbora.

Člankom 42. ZSSI-a propisane su sankcije koje se mogu izreći za povredu odredbi navedenog zakona. Prilikom odmjeravanja vrste i visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na nužnost izricanja sankcije obustave isplate dijela neto mjesečne plaće kao teže vrste sankcije, Povjerenstvo je uzelo u obzir trajanje povrede, odnosno okolnost da je dužnosnik protivno odredbama ZSSI-a postupao u razdoblju od 16. lipnja 2017.g. do 5. veljače 2019.g., dakle u razdoblju duljem od 18 mjeseci.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna. Na izricanje sankcije u visini Zakonom propisanog minimuma utjecala je okolnost relativno niskog iznosa primljene naknade za obavljanje dužnosti predsjednika Vijeća mjesnog odbora u ukupnom iznosu 4.600,00 kn, kao i okolnost da dužnosnik dužnost zamjenika gradonačelnika Grada Kutine obnaša kao volonter.

Povjerenstvo stoga smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 2.000,00 kn, koja će trajati 4 mjeseca te će se izvršiti u 4 jednaka uzastopna mjesečna obroka, svaki u pojedinačnom mjesečnom iznosu od 500,00 kn.

Slijedom svega navedenog, donesena je odluka kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Damir Markuš, elektronička dostava
2. Objava na internetskoj stranici Povjerenstva
3. Pismohrana